**Gülqız Adilova**

 **Bakı Slavyan Universitetinin doktorantı, b/m.**

 Gulagh2@gmail.com

**Azərbaycan bayatılarında cümlənin poetik**

 **sintaksisi**

**Anahtar kelimeler: bayati, sözlü konuşma, şiirsel sözdizimi, tonlama, şiirsel düşünme**

**Key words: (bayatı, şifahi nitq, poetik sintaksis, intonasiya, poetik təfəkkür )**

Bədii yaradıcılıq həyatın bir növ təqlidindən doğur. Bu təqlid adi təqlid deyil, bədii təqliddir. Həyat və təbiət hadisələrinin obrazlı, bədii inikasıdır. Bu cür inikas insanlarda diqqətə çatdırmaq istədikləri hər hansı məlumata diqqətin daha da artırlması istəyindən irəli gəlmişdir.

İnsanlar zaman-zaman arzu və düşüncələrini qırıq-qırıq kəlmələrlə ifadə etsələr də, tədricən daha geniş təfəkkürə sahib olaraq fikirlərini də həcmcə kiçik poetik mətnlərdə geniş, ardıcıl ifadə etməyi bacarmışlar. Dilin qrammatik qaydalarından xəbərsiz xalq sadə cümlənin bütün növlərindən tutmuş daha mürəkkəb konstruksiyalı cümlələr qurmuş, onların müxtəlif növlərini yaratmışlar. Bu cümlələr xalqın müəyyən hadisə əşya, əlamət və s. haqqında düşüncəsinin özünəməxsus deyim tərzidir, ifadəsidir.

 Bayatı kontekstində ən çox işlədlən cümlələr nəqli cümlələrdir. Nəqli cümlələr hər cür cümlə strukturlarını – sadə və mürəkkəb, cüttərkibli və təktərkibli, müxtəsər və geniş, yarımçıq və bütöv cümlə formalarını əhatə edir.

Cümlə, sintaksisin tədqiqat obyekti kimi daha çox nitq fəaliyyəti ilə bağlıdır. Bu səbəbdən də sintaktik vahidin əsas xüsusiyyətləri poetik sintaksis sahəsindəki tədqiqatlar nəticəsində üzə çıxır və poetik təhlilin mühüm sahəsi hesab olunur.

Cümlə sintaksisinin bayatılar kontekstində tətqiqi bir sıra maraqlı dil faktlarını üzə çıxarmağa imkan verir. Çünki, şifahi ədəbiyyat nümunələri kəlmələrdən sözə, sözdən söz birləşmələrinə, söz birləşmələrindən sadə və daha mürəkkəb konstruksiyalı cümlələrə keçən insanların ibtidai bədii təfəkkürünün poetik məhsulu olmaqla yanaşı, xalq dilinin təkamül prosesinin də bilavasitə göstəricisidir. Burada, həmçinin,fikrin ifadəsində sözlərin söz birləşməsi və cümlə kimi formalaşmasında ritmin,intonasiyasının nə kimi rola malik olmasını görürük.

 Bir daha aydın olur ki, bayatı poetikasının vüsəti canlı xalq dilinin şeir janrı hesab edilən heca janrı ənənəsindən qaynaqlanır. Bu şeir janrının özünəməxsusluğu – misralardakı hecaların bərabər sayda olmasında, hecaların misradaxili bölgüsündə, sözlərdəki səslərin ahəngdarlığındadır.